秦朝

秦朝係指戰國時代秦國一統中原開始直到亡國嘅時期，由前221年到前207年。嬴政係秦朝首個皇帝，歷代三位君主，皇室為嬴姓趙氏。

前史 
秦朝之前係周朝其中一個諸侯國秦國，喺關中平原。春秋時期嘅諸侯國因為周室衰落，冇力量維繫封建制度，所以成日發生強國兼併弱國嘅事。去到戰國時期，唔少諸侯國都變法圖強，競爭就更加激烈。其中秦國就係因為商鞅變法而變強，歷經多次戰爭而打敗其他諸侯國。而喺長平之役之後，幾乎佔有咗一半嘅天下。然而長平之役嘅主將白起喺前257年畀秦昭襄王賜死，雄才大略嘅秦昭襄王喺前251年死埋，繼位嘅秦孝文王、秦莊襄王都相繼喺三年內去世。前247年，幼主秦王政繼位，但朝政大權掌握喺秦太后同埋呂不韋手中。呂不韋擁有秦國大權，佢曾經招攬食客去編撰《呂氏春秋》，並喺前249年帶兵滅咗東周國。

戰國後期，六國入面得返趙國同楚國有能力抗秦。趙國士卒精銳，又有良將李牧，而楚國幅員遼闊，士兵眾多。為咗抵制秦國嘅侵略，楚國嘅春申君喺前241年打算聯合楚、趙、魏、韓、燕聯軍攻擊秦國嘅函谷關，但都係畀秦國打敗，楚國所以遷都壽春。秦國就乘機猛攻魏國，魏國嘅形勢緊急，但最後秦國因為國內發生咗大事而暫緩攻擊。咁係因為秦王政開始大個仔，呂不韋驚繼續同秦太后幽會會瀨嘢，就改咗搵舍人嫪毐入宮去服侍太后。嫪毐亦因為咁得寵，太后為佢生咗兩個仔，仲封佢做長信侯，可以專決到國政。前239年，秦王政嘅細佬成蟜打緊趙個陣，就因為驚咗嫪毐而投降趙國。前238年，秦王政發現咗件事，就處死咗打算作反嘅嫪毐，仲幽禁埋太后、驅除咗呂不韋入蜀。秦王政掌權之後，聽從宗室大臣嘅建議，驅除呂不韋嘅食客。但係客卿李斯就上書《諫逐客書》，講返外卿對秦國有咩貢獻。秦王政因而再度重用李斯，而且招攬咗尉繚、韓非等嘅外國人。尉繚有個建議，叫李斯派辯士、間諜去賄絡六國嘅名人政要，成為秦嘅線人。如果唔接受賄絡，就暗殺咗佢哋。呢個方法成功令到六國離心離德，再配合埋軍事行動，令到六國喺十年內先後畀秦國滅咗。而韓非就提倡用法家嘅「法、術、勢」三派論點為一體用嚟治國，得到秦王政嘅重視，亦都成為咗秦廷施政嘅原則。但係，韓非最後畀李斯害死，未能夠執政秦廷。

建設 
秦始皇統一全國之後，為咗溝通關中同埋其他地區，以免地方發生叛亂，於是起咗馳道同埋靈渠，實行「車同軌」。而為咗抵禦北方嘅匈奴，秦皇就將戰國時期秦、趙、燕嘅長城連埋一齊，成為「萬里長城」。同時，為咗防範六國遺民起兵搞事，秦皇下令夷平城墩。沒收百姓嘅武器，將入面嘅銅製武器鑄成十二金人，放喺咸陽，又起咗阿房宮、興樂宮之類嘅離宮同埋驪山秦始皇陵，當中後者包括兵馬俑。但據目前嘅考古證據，阿房宮其實未起得成，但因為已經畀人燒咗，亦都無從考究。而且，為咗安定六國遺民，秦始皇五度出巡關東，進行咗封禪同埋刻石。

交通建設方面，陸路有馳道、直道、棧道、五尺道同埋嶺南新道，而水路就有溝通中原同埋嶺南嘅靈渠。秦馳道以首都咸陽為中心向四面八方延伸，加強咗關中同關東、江南等地嘅聯繫，而且當六國遺民起兵搞事個陣，秦軍都可以即刻過去處理。馳道起係平坦嘅地方，闊五十步，每隔三丈就種一棵樹，馳道嘅兩邊會用金屬錐夯築厚實。靈渠打通咗長江嘅湘江同珠江嘅灕江，溝通咗中原同嶺南地區。當百越遺民起兵搞事個陣，秦軍都可以經靈渠、灕江、珠江直達嶺南重鎮番禺平亂。